A Vajdaság autonóm tartományi alap- és középfokú oktatás és nevelés, valamint a diákjólét területét érintő programtevékenységek és projektek finanszírozására és társfinanszírozására irányuló költségvetési eszközök odaítéléséről szóló tartományi képviselőházi rendelet (VAT Hivatalos Lapja, 14/2015. és 10/2017. szám) 2. szakasza 1. pontjának 3. fordulata, 2. pontjának 4. fordulata, 3. pontjának 3. fordulata, 4. pontjának 3. fordulata, továbbá a 10. szakasza, valamint a tartományi közigazgatásról szóló tartományi képviselőházi rendelet (VAT Hivatalos Lapja, 37/2014., 54/2014. szám - más határozat, 37/2016., 29/2017., 24/2019., 66/2020. és 38/2021. szám) 16. szakaszának 2. bekezdése alapján, a tartományi oktatási, jogalkotási, közigazgatási és nemzeti kisebbségi - nemzeti közösségi titkár

SZABÁLYZATOT

hoz

A TARTOMÁNYI OKTATÁSI, JOGALKOTÁSI, KÖZIGAZGATÁSI ÉS NEMZETI KISEBBSÉGI – NEMZETI KÖZÖSSÉGI TITKÁRSÁG VAJDASÁG AUTONÓM TARTOMÁNY TERÜLETÉN MŰKÖDŐ ALAP- ÉS KÖZÉPFOKÚ OKTATÁSI ÉS NEVELÉSI, DIÁKJÓLÉTI, VALAMINT AZ ISKOLÁSKOR ELŐTTI INTÉZMÉNYEK LÉTESÍTMÉNYEINEK ÚJJÁÉPÍTÉSE, ÁTÉPÍTÉSE, HELYREÁLLÍTÁSA, TOVÁBBÁ BERUHÁZÁSOS ÉS FOLYÓ KARBANTARTÁSA FINANSZÍROZÁSÁRA ÉS TÁRSFINANSZÍROZÁSÁRA IRÁNYULÓ KÖLTSÉGVETÉSI ESZKÖZEINEK ODAÍTÉLÉSÉRŐL

1. szakasz

Jelen Szabályzat szabályozza a Vajdaság Autonóm Tartomány területén működő alap- és középfokú oktatási és nevelési, diákjóléti, valamint az iskoláskor előtti intézmények létesítményeinek újjáépítése, átépítése, helyreállítása, továbbá beruházásos és folyó karbantartása finanszírozására és társfinanszírozására történő költségvetési eszközök odaítélésének módját, feltételeit és mércéit, a Vajdaság Autonóm Tartomány költségvetéséről szóló rendeletben a Tartományi Oktatási, Jogalkotási, Közigazgatási és Nemzeti Kisebbségi – Nemzeti Közösségi Titkárság (a továbbiakban: Titkárság) külön rovatrendje alatt jóváhagyott appropriációkkal összhangban.

A jelen szabályzatban valamennyi nyelvtani hímnemben használt kifejezés felöleli az adott személyre vonatkozó hím- vagy nőnemet.

2. szakasz

Az eszközök odaítélésére a Szerb Köztársaság, az Autonóm Tartomány és a helyi önkormányzatok által alapított, Vajdaság Autonóm Tartomány területén működő alap- és középfokú oktatási és nevelési intézmények, valamint a diákjóléti intézmények, továbbá Vajdaság autonóm tartományi helyi önkormányzatok jogosultak, kizárólag az iskoláskor előtti intézmények számára (a továbbiakban: felhasználók).

**3. szakasz**

A tevékenység megvalósítására előirányozott összeg **375.000.000,00 dinár**.

A jelen szakasz 1. bekezdésében foglalt eszközöket pályázat útján kell odaítélni, amelyet közzé kell tenni Vajdaság Autonóm Tartomány Hivatalos Lapjában és a költségvetési felhasználók hivatalos honlapján, továbbá a pályázatról szóló értesítést és a honlap címét, ahol a pályázat elérhető, közzé kell tenni a Szerb Köztársaság teljes területén terjesztett napilapok legalább egyikében.

A pályázat, valamint a pályázatról és azon honlapról szóló tájékoztatás, amelyen a pályázatot közzétették, a Vajdaság AT szervei munkájában hivatalos használatban lévő nemzeti kisebbségek – nemzeti közösségek nyelvén is közzétehető.

A pályázat **2025. február 5-től 2025. március 3-áig** áll nyitva.

A pályázat tartalmazza a pályázati kiírás alapját képező dokumentum elnevezését, a pályázat alapján odaítélésre előirányzott eszközök keretösszegét, a pályázók körét, a pályázat rendeltetését, a pályázati kérelmek rangsorolására vonatkozó mércéket, a pályázati kérelmek benyújtásának módját és határidejét, valamint a pályázati kérelmek benyújtására vonatkozó feltételek és mércék teljesítését igazoló egyéb dokumentációt.

A Pályázatra benyújtott dokumentációt a Titkárság nem küldi vissza.

4. szakasz

A pályázati kérelmet egységes űrlapon kell benyújtani, amelyet a Titkárság honlapján kell közzétenni, a pályázat közzétételétől számított 15 napnál nem rövidebb határidőn belül.

A pályázó által benyújtható kérelmek száma nincs korlátozva, kivéve, ha a pályázati kiírás másként rendelkezik.

A pályázati kérelemhez benyújtandó dokumentumokat a Titkárság a pályázatban irányozza elő.

A Titkárság fenntartja jogát, hogy a pályázótól, szükség szerint, kiegészítő dokumentációt és információt kérjen.

5. szakasz

Az oktatási teendők illetékes tartományi titkára (a továbbiakban: tartományi titkár) bizottságot alakít a Vajdaság Autonóm Tartomány területén működő alap- és középfokú oktatási és nevelési, diákjóléti, valamint az iskoláskor előtti intézmények létesítményeinek újjáépítése, átépítése, helyreállítása, továbbá beruházásos és folyó karbantartása finanszírozására és társfinanszírozására meghirdetett pályázat lefolytatására (a továbbiakban: Bizottság).

A Bizottság tagjai kötelesek nyilatkozatot aláírni arról, hogy a Bizottság munkájából és döntéséből, illetve a pályázat lebonyolításából semmilyen magán érdekük nem származik (Összeférhetetlenségi nyilatkozat).

Összeférhetetlenségről van szó, ha a Bizottság tagja vagy családtagjai (házastársa vagy élettársa, gyermeke vagy szülője) a pályázaton részt vevő kérelmező testület vagy bármely más, a pályázattal kapcsolatban álló jogi személy foglalkoztatottjai vagy tagjai a kérelmezőnek, vagy a kérelmezőkkel kapcsolatban a közérdekkel ellentétes anyagi vagy immateriális érdeke van, éspedig családi kötődés, gazdasági érdek vagy egyéb közös érdek esetén.

A Bizottság tagja a pályázattal kapcsolatos első intézkedés foganatosítása előtt aláírja a nyilatkozatot.

Összeférhetetlenség megállapítása esetén a Bizottság tagja haladéktalanul értesíti a Bizottság többi tagját, és kivonja magát a Bizottság további munkája alól. Az összeférhetetlenség megoldásáról a Titkárság minden esetben külön dönt, majd az összeférhetetlenség megállapításakor új, helyettes tagot jelöl ki a Bizottságba.

A Bizottság megvizsgálja a pályázatra benyújtott kérelmeket.

A Bizottság megállapítja a pályázatban előirányozott feltételek teljesítését.

A Bizottság, a pályázatra benyújtott kérelmek megvizsgálását követően összeállítja az eszközök odaítélésére vonatkozó javaslatát és azt átnyújtja a tartományi titkár részére.

6. szakasz

A kérelmek benyújtási határidejének lejártát követően a Bizottság hozzáfog a kérelmek elbírálásához.

A Bizottság határozattal elutasítja a hiányos és szabálytalanul kitöltött kérelmeket, illetve azon kérelmeket, amelyekben nem töltöttek ki minden kötelező mezőt (a nem kötelező mezők a kérelem formanyomtatványán feltüntetésre kerültek), az aláíratlan és nem lepecsételt kérelmeket, továbbá a késve érkező kérelmeket.

A Bizottság határozattal elutasítja a nem engedélyezett kérelmeket, éspedig:

* az illetéktelen személyek, valamint a pályázatban nem előirányzott kérelmezők által benyújtott kérelmeket,
* azokat a kérelmeket, amelyek nem vonatkoznak a jelen szabályzat 1. szakaszában foglalt rendeltetésekre,
* azon pályázók kérelmeit, akik az előző naptári évben a Vajdaság Autonóm Tartomány költségvetésből odaítélt eszközök felhasználását pénzügyi és narratív beszámolóval nem támasztották alá.

A kérelmező panasszal élhet a kérelem elutasításáról szóló határozattal szemben, éspedig a határozat kézhezvételétől számított 8 napon belül. A Titkárság a panaszról szóló, indoklással ellátott döntést a panasz átvételét követő 15 napon belül hozza meg.

**7. szakasz**

A kérelmek értékelésére vonatkozó mércék:

|  |  |  |
| --- | --- | --- |
| Sor-  szám | Mércék | Pontszám |
| 1. | a projekt megvalósításának jelentősége a létesítményt használó gyermekek/diákok, tanárok, illetve foglalkoztatottak biztonsága szempontjából | 0-30 |
| 2. | a projekt megvalósításának jelentősége a nevelő-oktató munka minőségének javítása és korszerűsítése, valamint a tanulók és az alkalmazottak tartózkodási feltételeinek javítása szempontjából | 0-20 |
| 3. | a projekt megvalósításának jelentősége az épületek energiahatékonyságának javítása, illetve a fűtési üzemanyag-megtakarítás szempontjából | 0-10 |
| 4. | a projekt pénzügyi indokoltsága | 0-10 |
| 5. | egyéb finanszírozási források megléte – a projekt megvalósításának társfinanszírozása | 0-10 |
| 6. | fenntarthatóság – az épület használati feltételeinek javítása révén elért hatás tartóssága a projekt megvalósítása után | 0-10 |
| 7. | a projekt megvalósítása céljából foganatosított tevékenységek | 0-5 |
| 8. | az oktatási intézmény székhelye szerinti helyi önkormányzat fejlettségi szintje | 0-5 |

8. szakasz

A Pályázatban és a Szabályzatban meghatározott mércékkel összhangban a Bizottság rangsorolja a kérelmezőket, és javaslatot tesz a pályázatban meghatározott eszközök elosztására.

A tartományi titkár megvitatja a Bizottság javaslatát és a rangsorolási listát, majd a Bizottság javaslatának kézhezvételétől számított 30 napon belül határozattal dönt az eszközök kedvezményezettek részére történő odaítéléséről.

A jelen szakasz 1. bekezdésében foglalt határozat végleges.

A jelen szakasz 1. bekezdésében foglalt, az odaítélt eszközökre vonatkozó táblázatos szemléltetést is tartalmazó határozatot közzé kell tenni a Tartományi Titkárság honlapján.

9. szakasz

A Titkárság, a költségvetési rendszert szabályozó törvény értelmében, az eszközök odaítélési kötelezettségét szerződés alapján vállalja.

10. szakasz

A felhasználó köteles az odaítélt eszközöket rendeltetés- és jogszerűen használni, a fel nem használt eszközöket pedig Vajdaság AT költségvetésébe visszajuttatni.

A felhasználó köteles az eszközök felhasználásáról szóló jelentést legkésőbb az eszközök odaítélési rendeltetésének megvalósítására meghatározott határidő lejártát követő 15 (tizenöt) napon belül benyújtani, a felelős személy által hitelesített kísérő dokumentációval együtt.

A felhasználó köteles az odaítélt eszközöket a Vajdaság AT költségvetésébe visszajuttatni, ha megállapítják, hogy az eszközöket nem az odaítélés rendeltetésének megvalósítására használták fel.

Ha gyanú merül fel, hogy egyes esetekben az odaítélt eszközöket nem rendeltetésszerűen használták fel, a Titkárság eljárást indít az illetékes költségvetési felügyelőség előtt az eszközök rendeltetésszerű és törvényes felhasználásának ellenőrzése céljából.

11. szakasz

A jelen Szabályzat hatályba lépésével a Tartományi Oktatási, Jogalkotási, Közigazgatási és Nemzeti Kisebbségi – Nemzeti Közösségi Titkárság Vajdaság Autonóm Tartomány területén működő alap- és középfokú oktatási és nevelési, valamint a diákjóléti intézmények infrastruktúrája korszerűsítésének finanszírozását és társfinanszírozását célzó költségvetési eszközeinek odaítéléséről szóló szabályzata (VAT Hivatalos Lapja, 7/2023.szám), a Tartományi Oktatási, Jogalkotási, Közigazgatási és Nemzeti Kisebbségi – Nemzeti Közösségi Titkárság Vajdaság Autonóm Tartomány területén működő alap- és középfokú oktatási és nevelési, valamint a diákjóléti intézmények infrastruktúrája korszerűsítésének finanszírozását és társfinanszírozását célzó költségvetési eszközeinek odaítéléséről szóló szabályzat módosításáról és kiegészítéséről szóló szabályzata (VAT Hivatalos Lapja, 5/2024. szám), a Tartományi Oktatási, Jogalkotási, Közigazgatási és Nemzeti Kisebbségi – Nemzeti Közösségi Titkárság Vajdaság Autonóm Tartomány területén működő iskoláskor előtti intézmények infrastruktúrája korszerűsítésének finanszírozását és társfinanszírozását célzó költségvetési eszközeinek odaítéléséről szóló szabályzata (VAT Hivatalos Lapja, 7/2023. szám), továbbá a Tartományi Oktatási, Jogalkotási, Közigazgatási és Nemzeti Kisebbségi – Nemzeti Közösségi Titkárság Vajdaság Autonóm Tartomány területén működő iskoláskor előtti intézmények infrastruktúrája korszerűsítésének finanszírozását és társfinanszírozását célzó költségvetési eszközeinek odaítéléséről szóló szabályzat módosításáról és kiegészítéséről szóló szabályzata (VAT Hivatalos Lapja, 5/2024. szám) hatályát veszti.

12. szakasz

A jelen szabályzat Vajdaság Autonóm Tartomány Hivatalos Lapjában való közzétételének napjával lép hatályba és a Tartományi Oktatási, Jogalkotási, Közigazgatási és Nemzeti Kisebbségi – Nemzeti Közösségi Titkárság hivatalos honlapján is közzétételre kerül.

Szám: 000206008 2025 09427 004 001 000 001

Újvidék, 2025. január 28.

Ótott Róbert

TARTOMÁNYI TITKÁR